יערה בן־דוד

מסע אל העצמי הנשי

**על 'מסע הגיבורה' לרות נצר, מודן/סדרת פסיכה 2019, 523 עמ'.**

**פורסם בעתון 77. גליון 411. מרץ 2020.**

במשך דורות רבים תפס מיתוס הגיבור מקום מרכזי בלא מודע התרבותי הקולקטיבי, בעוד האישה נתונה תחת מרותה של פטריארכאליות מדכאת. ספרה העיוני המרתק ורב-האנפין של רות נצר, **מסע הגיבורה**, עושה צדק עם דמות האישה בהפניית הזרקור אליה ובהעלאתה לקדמת הבמה, ואם תרצו, הוא מפלס דרך לבשורת שינוי בעתיד. ניצני התהליך, ואף יותר מכך, ניכרים כבר היום, כשנשים נעשות מודעות לערכן ולתרומתן, נלחמות על זכויותיהן ואינן נכנעות לתכתיבים ולנורמות.

רות נצר פותחת במיתוס הדרום אמריקאי של 'האם הגדולה' החובק אישה, אֵם ואֵלָה בכל נתיבי החיים, ומקורו בתקופה הפרהיסטורית, כשהמבנה החברתי היה מטריארכאלי. החיים כולם נבעו מן האדמה-אישה, ואפילו האלוהות הייתה נקבית, ובכל זאת נשמר אז השוויון בין המינים. בהסתמכה על דוגמאות מאלפות מן הפסיכולוגיה ומן התרבות היוונית והיהודית-נוצרית מנתחת נצר את השינוי ההדרגתי שחל לאחר מכן בתפיסת האישה, כשהערצת האלה-האם התחלפה בפחד מעוצמתה. כך היא החלה להצטייר בדמויות דימוניות כחווה או פנדורה המביאות רע לעולם. כתוצאה מכך היא הודרה, הושתקה והפכה לקורבן מנוצל ולשעיר לעזאזל.

במימד התיאורטי של הספר הזה מקצה המחברת מקום גם לסובייקטיביות שלה כאישה יוצרת, בין היתר כשהיא מתוודה שתוך התבוננות אמפתית בגלריית הנשים הרחבה מן ההיסטוריה ומן הספרות והאמנות, היא מחפשת ומוצאת את עצמה במכלול זוויות קיומן. במסעותיה בעולם היא מרבה לצייר במילים ולצלם נשים הנקרות בדרכה, ואלו נצרבות אחר כך בשיריה כחלק מתודעת שייכותה למרקם הנשי בעולם. תוך העלאת דמויות עוצמתיות מן המיתולוגיה, האמנות, הספרות וההיסטוריה, נפרשת כאן לפנינו פנורמה נפשית ותרבותית מורכבת ועמוקה.

כמי שבילדותה גדלה בקיבוץ שחרת על דגלו את עקרון השוויון, מספרת נצר שרק בבגרותה התגבשה אצלה המודעות למעמד האישה, לאיכויותיה המיוחדות ולעוול החברתי שנגרם לה. את מסעה הנפשי של הגיבורה בעולם גברי היא מתארת כתהליך שאינו פשוט כלל ועיקר. האינטואיציה והרגש, החוכמה והאמפתיה נחשבו כתכונות נשיות ירודות, והעולם הגברי גימד ודיכא את האישה היוצרת מתוך חשש מעוצמתה.

בתקופה שבה נשים לא כתבו, רק גברים מעטים השמיעו את קולה של האישה, דוגמת המשורר אובידיוס מן המאה ה-1 לספירה שאִפְשֵׁר לנשים לבטא את רגשותיהן וטענותיהן כלפי אהוב שזנח, בשלבו בסיפורי המיתולוגיה שלו מכתבים שנשים כתבו כביכול לאהוביהן.

מי שהצליחה לפרוץ את טבעת החנק הפטריארכאלי ואת סכר ההשתקה הייתה פסיכֶה מהמיתוס הרומאי, ששימש אחר כך כותבות פמיניסטיות, דוגמת עמליה כהנא-כרמון, אחת הסופרות המוערכות והמרכזיות שלנו, שנתנה פתחון פה ביצירתה ובמסותיה לדמות הנשית המקופחת.

בספרה של נצר, מסע המאבק של הגיבורה מופיע בשני מישורים, מציאותי וסמלי: מחד - התמודדות האישה עם המציאות ועם האַחֵר, ומאידך - ההיבט המטאפורי המשתקף במיתוס, ביצירה, באמנות ובחלום. זהו מסע נגד מכשוליה של התודעה ונגד המלכוד של הנורמות החברתיות.

לכן מקום מרכזי מוקדש בספר למיתוס ולאגדה מן העבר, ולספרות ולקולנוע בהווה, שביסודם מצויים, כטענת יונג, הלא מודע הקולקטיבי ותהליכי הנפש. נצר כותבת שלמעשה, רוב המיתוסים והאגדות כוננו מנקודת המבט הגברית. הם מציגים נרטיב של בעיה ופתרונה. הפתרון לעיתים ברור וחיובי, אך לא פעם הוא מעורר סימני שאלה ותהיות. זהו המסע שעוברת הבת אל עצמיותה.

המחברת טוענת כי לצד הלא מודע הקולקטיבי, מתקיים גם הלא מודע הנשי, שהוא סך התהליכים וההתנסויות שהאישה עוברת לאורך הדורות. כך, למשל, הסבל הקורבני-מזוכיסטי וההקרבה העצמית הם מוטיב שכיח מאוד בדמויות הנשים במיתוסים ובספרות, דוגמת שירה של דליה רביקוביץ על תפוח הזהב ש"אהב את אוכלהו / אהב את מכהו / בכל איבריו", וכדוגמת יחסי אדון-עבד בין המינים בשיר **אישה** של רחל ("דומיה / וכוסף סתום לנשק את יד האדון"). סימון דה-בובואר מספרת על נשים שרואות בסבלן המזוכיסטי הצלחה בהשגת מטרתן לשמר את הזוגיות. בספר שזורות בשפע דוגמאות רבות נוספות מן הספרות העולמית והעברית למודל ההקרבה העצמית שמציב העולם הגברי לאישה: מספר הזוהר, מ**המלט** של שיקספיר (אופליה), מ**פונדק הרוחות** של אלתרמן (נעמי) ואפילו מז'אן דארק ומעולם הקולנוע (הסרט "לשבור אתהגלים").

מעניינת הבחנתה הדקה של רות נצר, שברומנים שנכתבו במאה ה-19 על ידי גברים (כגון **אנה קרנינה**, **מאדאם בובארי**, **אפי בריסט**), אף שהסופר מבטא רגישות למצבה הדחוק של האישה הכמהה לאהבה מחוץ למסגרת נישואיה המשמימה, הוא נמנע מלסיים את הרומן במימוש חלומה ואישיותה, אולי משום ש"בסתר לבו הפטריארכאלי הוא אינו מעוניין בכך" אלא בציור המציאות ובמחאה עליה.

ואולם, היו סופרים אחרים שהעניקו לאישה סיכוי להיחלץ מן ההקרבה העצמית וממלכודת נישואיה, להתנער ולזקוף קומה, ובניגוד לאלה שעסקו בגורל הנשי במצוקתו, הם הציגו בעיקר את כוחו. כך איזבל מ"דיוקנה של גברת" של ג'יימס, וכך נוֹרָה במחזה **בית הבובות** של איבסן, שלמרות כניעותה לבעלה, מתגלה כאישה נועזת שמהלכיה יוצאי דופן ביחס לתקופתה, ומרדנותה במסגרת הנישואים היא מתוך נאמנות לעצמה ולקולה הנשי.

בספר אצורים מכמני ידע נרחב מכל ענפי האמנות והספרות, המלווים בהבחנותיה הרגישות והמעניינות של המחברת, למשל ביחס למשמעותם של מוטיבים נפוצים במיתוסים לגבי האישה והגבר. כך מוטיב הפגיעה ברגלו של הגיבור, הנגרמת מידי אחד מהוריו בניסיון סירוס או השמדה (אדיפוס מידי אביו, יעקב מידי המלאך). ולעומת זאת, הפגיעה בכף רגלה או בנעלה של האישה מבטאת את שלילת עצמאותה וסירוסה בידי הגבר - הבחנה הנתמכת בדוגמאות מסרטים ומאגדות ("לכלוכית", "נעליים אדומות"). המסקנה העולה היא שהתרבות הגברית מנסה לשלול מהאישה את כוחה על ידי פגיעה ברגליה.

גורל הנשים באופרות קשור באהבה ובמוות. המונולוג האופראי, שבו שרה האישה לפני מותה, הוא רגע של שיא, מעין גאולה או עליה בדרגה. ומשכנעת טענתה של נצר, שיש בכך מן האבסורד שהרגע המרגש והמרומם הזה מתרחש על סף מותה של הגיבורה, שבו בעצם יושתק קולה.

אין ספק שאנחנו בעידן היקיצה של המודעות הנשית, שעשויה לשנות את פני העולם הגברי. לספרות היו מאז ומתמיד שתי פונקציות: לתאר מצב קיים וגם לעצב אותו. מצד אחד היא מתארת את הקורבָּנוּת הנשית, ומצד שני היא מקדימה את החברה עצמה בהבנת האישה וצרכיה. ספרות הנשים כיום מבקשת לשחרר את הנשיות מן ההקרבה ההרסנית. היא מאופיינת במודעות עצמית רבה ואף באירוניה, מסרבת לנרטיב הגברי ויוצרת נרטיב מיתי מחודש.

ואת הספר המאלף הזה אפשר בהחלט לראות, כדבריה של המחברת, כקול קורא לנשים להעז ולצאת למסע התפתחותי של הגשמה עצמית (למשל, זה של הגיבורה בספר **תפוחים מן המדבר** מאת סביון ליברכט), המצריך התמודדות והשקעה לטווח רחוק כדי לשנות את תמונת העולם.